ประกันลดหย่อนภาษีธุรกิจเฟื่องฟู
ตัวแทนระดับบนเจาะตลาดประกันชีวิตผู้บริหาร เจ้าของธุรกิจ ใช้เบี้ยลดหย่อนภาษีนิติบุคคลดึงลูกค้า
9 ต.ค. 2555

ตัวแทนระดับบนเจาะตลาดประกันชีวิตผู้บริหาร เจ้าของธุรกิจ ใช้เบี้ยลดหย่อนภาษีนิติบุคคลดึงลูกค้า
นายสมนึก อรุณสุขรุจี ประธานเจ้าหน้าที่สายงานตัวแทน บริษัท ไอเอ็นจีประกันชีวิต เปิดเผยว่า ปีนี้ตัวแทนระดับบนของบริษัทซึ่งมีประมาณ 5% ของตัวแทนทั้งหมด 3,500 คน ที่มีความรู้เรื่องระบบภาษีเริ่มหันมาเจาะตลาดเจ้าของธุรกิจและผู้บริหารมากขึ้น 
ทั้งนี้ คาดว่าจะสามารถทำยอดขายได้ประมาณ 20 ล้านบาท เพราะตัวแทนจะมีลูกค้าอยู่ในมืออยู่แล้ว ซึ่งเดิมจะทำประกันชีวิตส่วนตัว ไม่ได้ทำประกันชีวิตในฐานะเจ้าของธุรกิจหรือผู้บริหาร จึงง่ายในการที่จะแนะนำประกันชีวิตดังกล่าว เพื่อนำไปลดหย่อนภาษีของบริษัท โดยเฉพาะในช่วงไตรมาสสุดท้าย ซึ่งจะเป็นฤดูกาลของการออมเพื่อลดหย่อนภาษีได้รับความนิยม
“ตัวแทนระดับบนๆ ของหลายบริษัทหันมาทำตลาดนี้มากขึ้น เช่น ที่เห็นในตลาดก็จะมี เอไอเอ อลิอันซ์อยุธยา สยามซัมซุง ผมเชื่อว่าหลายบริษัทก็มาทำตลาดนี้กันมากขึ้น” นายสมนึก กล่าว
นายสมนึก กล่าวว่า กลุ่มลูกค้าประกันชีวิตที่เป็นเจ้าของธุรกิจและผู้บริหาร กำลังนิยมทำประกันชีวิตคีย์แมน เพื่อคุ้มครองชีวิตและหนี้สินของบริษัท เพราะสามารถนำค่าใช้จ่ายจากเบี้ยประกันชีวิตไปหักลดหย่อนภาษีของบริษัทได้ ทำให้ค่าใช้จ่ายของบริษัทลดลง และหากผู้บริหาร เจ้าของธุรกิจมีอันเป็นไป จะได้รับเงินจากประกันไปชำระหนี้สิน โดยที่ไม่ตกเป็นภาระของครอบครัว 
“ส่วนใหญ่จะซื้อประกันชีวิตประเภทคุ้มครองตลอดชีวิต ชำระเบี้ยตั้งแต่ 10 ปีขึ้นไป โดยเบี้ยเฉลี่ยต่อปีต่อคนจะอยู่ประมาณ 5 แสนบาทต่อปี” นายสมนึก กล่าว
ผู้บริหาร หรือเจ้าของธุรกิจ สามารถที่จะมอบผลประโยชน์ให้กับทายาท หรือให้กับบริษัทก็ได้ แต่ถ้ามอบผลประโยชน์ให้กับบริษัท จะต้องนำรายได้มาคำนวณภาษีของบริษัท แต่ถ้ามอบผลประโยชน์ให้กับทายาท ถือว่าเป็นรายได้ที่ได้รับการยกเว้นภาษี ไม่ต้องเสียภาษีเงินได้บุคคลธรรมดา